Memorandum ta' Spjegazzjoni

1.KUNTEST TAL-PROPOSTA

L-Unjoni Ewropea (UE) u 26 Stat Membru ffirmaw il-Konvenzjoni ta’ Minamata dwar il-Merkurju (minn hawn ’il quddiem imsejħa “il-Konvenzjoni”) li ġiet innegozjata taħt l-awspiċi tal-Programm tan-Nazzjonijiet Uniti għall-Ambjent (UNEP) u adottata f’Ottubru 2013 waqt Konferenza tal-Plenipotenzjarji f’Kumamoto, il-Ġappun.

Il-Konvenzjoni hija l-qafas legali internazzjonali ewlieni mmirat lejn il-ħarsien tas-saħħa tal-bniedem u l-ambjent mill-emissjonijiet u r-rilaxxi antropoġeniċi tal-merkurju u l-komposti tal-merkurju (minn hawn’ il quddiem msemmija bħala “l-emissjonijiet tal-merkurju”) fl-arja, l-ilma u l-art. Hija tindirizza ċ-ċiklu sħiħ tal-ħajja tal-merkurju mill-estrazzjoni primarja tal-merkurju għar-rimi tal-iskart tal-merkurju.

L-Artikolu 8 tal-Konvenzjoni jobbliga lill-Partijiet biex jikkontrollaw u, fejn ikun possibbli, inaqqsu l-emissjonijiet tal-merkurju fl-arja li joriġinaw minn punti ta’ sors li jaqgħu fi ħdan il-kategoriji tas-sorsi elenkati fl-Anness D. Skont l-Artikolu 8(2)(b) tal-Konvenzjoni, Parti tista’ tagħżel li tirregola parti biss mis-sorsi koperti f'kategorija tas-sorsi, sakemm is-sorsi koperti jammontaw mill-inqas għal 75 fil-mija tal-emissjonijiet mill-kategorija tas-sorsi kkonċernata.

F’konformità mal-Artikolu 8(4) tal-Konvenzjoni, il-Partijiet għandhom jeżigu li "s-sorsi kollha” ġodda jagħmlu użu mill-aqwa teknika disponibbli (Best Available Techniques, BAT) u mill-aħjar prattiċi ambjentali (Best Environmental Practices, BEP). Għal “sorsi eżistenti”, il-Partijiet għandhom jikkontrollaw l-emissjonijiet tal-merkurju fl-atmosfera permezz ta’ waħda jew aktar mill-miżuri elenkati fl-Artikolu 8(5) tal-Konvenzjoni, li jinkludu l-użu tal-BAT u tal-BEP, l-istabbiliment ta’ mira kwantifikata jew l-iffissar ta’ valuri limitu tal-emissjonijiet (Emission Limit Values, ELVs). Mill-Partijiet huwa mistenni wkoll, bis-saħħa tal-Artikolu 8(7) tal-Konvenzjoni, li jistabbilixxu u jżommu inventarju tal-emissjonijiet tal-merkurju fl-arja mis-sorsi rregolati skont l-Artikolu 8.

Biex jassisti l-Partijiet fit-twettiq ta' dawn l-obbligi, l-Artikolu 8(8) u (9) tal-Konvenzjoni jipprovdi li għandha tiġi adottata gwida mill-Konferenza tal-Partijiet għall-Konvenzjoni (CoP) dwar il-BAT u l-BEP, dwar l-appoġġ lill-partijiet fl-implimentazzjoni tal-miżuri stabbiliti fl-Artikolu 8(5) (b’mod partikolari sabiex jistabbilixxu għanijiet kwantifikati u ELVs), dwar il-kriterji li l-Partijiet jistgħu jimplimentaw skont l-Artikolu 8(2)(b) u dwar il-metodoloġija għat-tħejjija ta' inventarju tal-emissjonijiet.

It-tieni (2) sentenza tal-Artikolu 8(10) tal-Konvenzjoni tispeċifika li l-Partijiet għandhom jieħdu kont ta’ din il-gwida meta jimplimentaw l-Artikolu 8.

F’dan il-qafas, il-Konferenza tal-Plenipotenzjarji dwar il-Konvenzjoni stabbiliet u ddelegat grupp ta’ esperti tekniċi, bħala korp sussidjarju li jirrapporta lill-Kumitat Intergovernattiv ta’ Negozjar, biex jiżviluppa d-dokumenti ta’ gwida mitluba fl-Artikolu 8(8) u (9) imsemmi hawn fuq. L-objettivi stabbiliti mill-Konferenza għandhom jippermettu lis-CoP li tiddeċiedi dwar dawn il-kwistjonijiet fl-ewwel laqgħa tagħha u biex tippromwovi azzjoni internazzjonali rapida sabiex tiġi protetta s-saħħa tal-bniedem u l-ambjent mill-emissjonijiet tal-merkurju antropoġeniċi sakemm tidħol fis-seħħ il-Konvenzjoni. Fil-fatt, l-erba’ dokumenti ta’ gwida ġew iffinalizzati minn dan il-grupp ta’ esperti, ippubblikati mis-Segretarjat tal-UNEP fi [XX/XX/XXXX] u għandhom għaldaqstant jiġu sottomessi għall-adozzjoni proviżorja fis-Seba’ sessjoni tal-Kumitat Intergovernattiv ta’ Negozjar (INC. 7) li għandha sseħħ mill-10 sal-15 ta’ Marzu 2016 fil-Ġordan, filwaqt li wieħed iżomm f’moħħu li dawn mhumiex mistennija li jiġu modifikati fis-sustanza fil-perjodu bejn din l-adozzjoni proviżorja u l-adozzjoni formali u finali mill-Konferenza tal-Partijiet għall-Konvenzjoni (CoP).

2.RIŻULTATI TAL-KONSULTAZZJONIJIET MAL-PARTIJIET INTERESSATI U VALUTAZZJONIJIET TAL-IMPATT

Il-grupp ta’ esperti tekniċi ltaqa’ erba’ darbiet bejn Frar 2014 u Settembru 2015. Wara konsultazzjoni pubblika mill-UNEP dwar l-abbozz tad-dokumenti ta’ gwida li saret fis-sajf tal-2015, il-grupp iffinalizza l-abbozzi tad-dokumenti ftit wara r-raba’ laqgħa tiegħu li saret mill-10 sal-15 ta’ Settembru 2015 fi Stokkolma.

Filwaqt li l-UE qed taħdem lejn it-traspożizzjoni fil-liġi tal-Unjoni u r-ratifika tal-Konvenzjoni, l-obbligi li jirriżultaw mill-paragrafi 4, 5 u 7 tal-Artikolu 8 imsemmi hawn fuq, kif ikkomplementat mill-gwida dwar l-Artikolu 8, huma diġà stabbiliti f’bosta strumenti tal-UE. B’mod partikolari, id-Direttiva 2010/75/UE dwar l-Emissjonijiet Industrijali (IED) tesiġi mill-operaturi tal-installazzjonijiet koperti mill-Artikolu 8 tal-Konvenzjoni li jieħdu miżuri xierqa biex jipprevjenu t-tniġġis ikkawżat, pereżempju, minn emissjonijiet tal-merkurju, u, għal dak l-għan, li jagħmlu użu mill-BAT. Rigward l-obbligu li jistabbilixxu u jżommu inventarju tal-emissjonijiet tal-merkurju u l-metodoloġija rilevanti spjegata fil-gwida proposta, ir-Regolament (KE) Nru 166/2006 dwar Reġistru Ewropew dwar ir-Rilaxx u t-Trasferiment ta’ Inkwinanti (E-PRTR) jistabbilixxi dan l-inventarju.

Għalhekk, l-adozzjoni proviżorja ta’ dokumenti ta’ gwida, segwita mill-adozzjoni formali mis-CoP, ma twassal għal ebda impatt soċjoekonomiku jew ambjentali addizzjonali fl-UE. Iżda tinkoraġġixxi lill-pajjiżi terzi biex inaqqsu l-emissjonijiet tal-merkurju fl-arja li jikkawżaw tniġġis transkonfinali fl-UE u jikkontribwixxu għat-tniġġis fil-katina tal-ikel globali.

3.ELEMENTI ĠURIDIĊI TAL-PROPOSTA

Meta wieħed jikkunsidra li l-leġiżlazzjoni tal-UE hija f’konformità mal-erba’ dokumenti ta’ gwida proposti, il-pożizzjoni li għandha tittieħed mill-UE fl-INC. 7 għandha tkun li tappoġġahom sabiex tiżgura li jiġu adottati provviżjorjament, bil-ħsieb li tippromwovi l-implimentazzjoni tagħhom malajr kemm jista’ jkun u li tippermetti l-adozzjoni formali u finali tagħhom mis-CoP fl-ewwel laqgħa tagħha.

4.L-IMPLIKAZZJONI BAĠITARJA

Id-deċiżjoni proposta m’għandha l-ebda implikazzjoni baġitarja għall-Unjoni.